b'\n_START_ARTICLE_\nBill Mollison\n_START_SECTION_\n\xc5\xbdivljenjepis\n_START_PARAGRAPH_\nBill Mollison se je rodil leta 1928 v ribi\xc5\xa1ki vasici Stanley na Tasmaniji. Pri petnajstih letih mu je umrl o\xc4\x8de, zato je pustil \xc5\xa1olo, da bi pomagal v dru\xc5\xbeinski pekarni. Kmalu zatem se je odpravil na morje, kjer je slu\xc5\xbeil kot ribi\xc4\x8d na morske pse. Do leta 1954 je opravljal vrsto poklicev - od gozdarja, mlinarja in nastavljavca pasti do trgovca z \xc5\xbeivalmi._NEWLINE_Leta 1954 se je Bill pridru\xc5\xbeil Skupini za opazovanje divjine (CSIRO) in je 9 let delal kot biolog v razli\xc4\x8dnih krajih po Avstraliji. Leta 1963 je eno leto opravljal delo kustosa v Tasmanskem muzeju, potem pa se je priklju\xc4\x8dil Komisiji za ribolov v sladkih vodah in se vrnil k delu na zemlji._NEWLINE_Ko je leta 1966 za\xc4\x8del s svojim formalnim \xc5\xa1tudijem, je prosti \xc4\x8das pre\xc5\xbeivljal tako, da je skrbel za ovce, obiskoval plesne prireditve, lovil morske pse in honorarno pou\xc4\x8deval na dekli\xc5\xa1ki \xc5\xa1oli. Po diplomi iz biogeografije je bil imenovan za predavatelja na Tasmanski univerzi. Leta 1974 sta z njegovim takratnim \xc5\xa1tudentom Davidom Holmgrenom, razvila zamisel o permakulturi in jo objavila v dveh publikacijah: Permakultura 1 in Permakultura 2._NEWLINE_Ko je Mollison leta 1978 od\xc5\xa1el z univerze, je vso svojo energijo usmeril v izpopolnjevanje sistema permakulture kakor tudi v \xc5\xa1irjenje te zamisli in njenih na\xc4\x8del po svetu. Predaval je velikemu \xc5\xa1tevilu \xc5\xa1tudentov, objavljal \xc5\xa1tevilne \xc4\x8dlanke in poro\xc4\x8dila, sodeloval je pri oblikovanju u\xc4\x8dnih na\xc4\x8drtov, na\xc4\x8drtoval ureditev kmetij, nudil je nasvete za ureditev mestnih obmo\xc4\x8dij in svetoval lokalnim vladnim organom._NEWLINE_Bill Mollison je bil izvr\xc5\xa1ni direktor In\xc5\xa1tituta za permakulturo, ki je bil ustanovljen leta 1978. In\xc5\xa1titut raz\xc5\xa1irja znanje o prakti\xc4\x8dnem na\xc4\x8drtovanju uporabe zemlje, vode, rastlin in pravno-ekonomskih sistemov. Leta 1981 je prejel Right Livelihood Award. Bil je tudi o\xc4\x8de \xc5\xa1estih otrok.'